khistorydata/jeongjo-sjw-relations huggingface dataset:
정조 19년
閔昌爀以承文院都提調意啓曰全羅道暗行御史李羲甲書啓判付內士大夫之不讀律文實爲識者之譏笑兺除良至於吏文其爲關緊於官府公私文書無異於經傳之諺讀而近俗皆不致察乙仍于甚至繡啓句語有此不成話頭之吏讀遍考原書初不近似大抵吏文昉自弘儒侯薛聰伊後勘定作爲金石不易之典則如是魯莽豈成說乎有司堂中吏判知悉全謄吏文一冊具音釋印出分給京各司聽訟衙門及諸營閫因此而又有提飭者事大之吏雖異於國中之吏文制置法意果何如其程選冊子不但用於承文參下之九處講六臘貶坐之政府講而已臨殿試題也頭辭結語渠各誦書而又於文臣之新出身者三十以前科應付漢學殿講其外竝付吏文製述一如專經殿講春秋製述之規而十數年來全然抛置出身之文臣不知漢學與吏文之何許物事愛禮之義固如是乎令槐院譯院考閱草記如式抄啓以修明舊典之地事使之知悉事判下矣取考本院事例則文臣之二十九歲以前登科者付之漢學殿講三十歲以後登科者付之吏文製述使之肄習而其講試之規則一如專經殿講春秋製述及至四十九歲始爲減下三十九歲以後登科者竝無入屬吏漢之事矣近來新進文官入屬吏漢之後初不講習全廢舊規今此聖敎亶出於修明舊典勉勵新進之至意方自臣院另加提飭而若其入屬之年限講試之程式自有應行之舊例今不必更事抄付以此判付內辭意分付各司使之知委於吏文漢語之各其年限入屬文臣俾各常時肄習期有實效之地何如傳曰允專經講及製述朔書朔射文臣雖有應定之年歲而每科禮兵曹政院抄啓每歲亦以年滿人減下別單古例卽然而吏漢製講則特以後出之式科後不抄歲初勿論以是人皆不知有製講之法此後依右例槐譯兩院中句管抄啓與減下而試取之每年幾次指一定式內閣講製試射也吏漢則異於是通同抄啓可也
정조 19년
禁府啓目文臣李游夏韓致重李漢喬等矣朱書等於經傳則酌海篇名誤書大全卷數錯陳不可以外等例捧傳旨而止竝推考罪各杖六十收贖奪告身一等無只私罪奉敎依允爲旀功減一等爲良如敎
정조 19년
判中樞府事李秉模箚曰伏以皇天眷佑景運潛周永興本宮大禮順成喜溢宗祊歡騰豐沛億萬年無彊之慶咸湊是年臣民蹈忭環海惟均伏況一德格于上下千里同其陰晴每於禮行之日雲日光華跛躃聳忭宸誠所格理不偶然臣獲忝將事之列與賭肇修之禮且榮且幸不任區區際伏見傳敎下者隆恩異渥偏及臣身有若微勞可記嚬笑不惜者然臣誠惝怳踧踖不知所以措躬也天廐上駟賞不可以濫施親屬調用恩又出於常格在臣私分顧何敢晏然而冒受乎玆敢略控短箚仰瀆崇嚴伏乞聖明亟命收還以重恩典以安賤分千萬幸甚云云答曰省箚具悉卿懇爲所重也卿何辭爲卿須安心仍傳曰此批答遣史官傳諭
정조 19년
判中樞府事李命植疏曰伏以臣引年之義求退之情已陳於前疏忱誠淺短未蒙矜許之音臣誠愕然失圖歷累月而罔知所以爲計也惶猥之極固不宜更入文字重瀆聰聽而無如疾病之去而益甚衷懇之鬱而難抑則亦安得不號呼於天地父母之前哉臣竊觀從古以來人臣所以事君者卽名德也事功也二者苟有一焉其進退去就係關甚重閒置可惜雖其年之已老病之難强有不得盡蒙許休之恩而外此則不過筋力奔走而已有無得失固不足爲朝廷之損益如臣者立朝四十五年百無一取名德尙矣難望事功則才識譾劣歷揚內外叨冒要據未有分寸之績此亦無可論矣惟以奔走一事爲殫竭之圖東西唯命燥濕不擇區區私心之所自期者不過曰陳力就列不能者止以爲塵刹之報而今則景迫桑楡病先蒲柳筋力奔走亦無可以自效尙未蒙容光之照遲回前却臣情亦其慼矣嗚呼士生斯世遭遇盛際致位孤卿思效裨補上以少酬國恩下以不墜家聲固是人之大願而況臣誤蒙殊知偏荷洪造邇來二十年之間濫躋崇顯六官八座歷遍無遺及夫株守靡化情地畸危身同自廢世亦相忘惟殿下記念之收錄之一之再之隆厚曠絶雖使蹈赴隕結有不敢辭尙何忍永辭淸朝便訣明時以孤聖上如天之眷渥也哉顧今病勢十分危惡昏昏奄奄非夢非睡知覺迷矇轉動艱苦驟見者或以形殼之猶存言語之相接謂可以撑柱目前而臣之自料時月之間勢必無幸見今所帶諸任俱係緊重國體所關不容徒署紙尾一味抛閣一日冒居曠一日之責而添一日之罪二日冒居曠二日之責而添二日之罪耿耿一念尤欲遄死無知而已若得卸解兼管諸任於露晞之前則固可以安意就盡臣且伏聞國家故事凡於諸臣之請休也不過許令致仕四字而已非有別般恩典而中古以後始設三字美銜以致其名寵誥聳於百僚貤贈及於三世其爲光榮別是異渥故自上不欲輒許於下在下亦不敢冒求於上而臣之所願則異於是若稽故相臣黃喜碩德重望告老之時猶不得三字之典況如臣庸下者乎伏乞聖明竝加諒察特將故相臣已例許臣致仕之請千萬顒企臣無任云云答曰省疏具悉卿之精力筋力之俱如是强旺近益知之豈可以年至副施所請卿須勿辭行公
정조 19년
乙卯五月初二日卯時上御誠正閣同副承旨入侍時同副承旨李肇源假注書趙台榮記注官金良倜記事官吳泰曾以次進伏訖上曰右副承旨入侍出榻敎賤臣承命出傳右副承旨蔡弘遠進伏命書傳敎曰左承旨許遞前望單子入之待下批牌招察任又命書傳敎曰兵曹堂上未差之代令該曹口傳差出命退諸臣以次退出
정조 19년
兼都承旨李祖源綠故出行左承旨李益運坐直右承旨任希存坐左副承旨蔡弘遠坐右副承旨閔昌爀坐同副承旨李肇源坐直注書鄭文始病一員未差假注書具得魯仕趙台榮仕直事變假注書任俊常仕
정조 19년
李益運啓曰明日再明日景慕宮夏享大祭親祭齋戒三明日動駕相値初七日初八日長陵國忌齋戒正日初九日初十日獻陵國忌齋戒正日十一日孝昌墓忌辰祭正日相値視事頉稟之意敢啓傳曰知道
정조 19년
以香室景慕宮夏享大祭親祭受押單子傳于李益運曰親押
정조 19년
傳于李祖源曰奉命承旨入侍
정조 19년
醫官吳仁豐書啓奉朝賀金鍾秀病症今朝看審則症狀脈度凡節與昨日少勝時一樣神昏頭疼等症亦似少勝腎瀝湯半劑昨日已爲準服半劑則今又煎取分三次繼用計料而主家以爲賤疾浹旬彌留王人跨朔相守誠不勝萬萬惶悶見今精神之昏醒無常頭疼之苦歇有時雖是目下切悶之症此則眞元未復之前實難以時日責效若不更添別症庶望苟延時月唯願卽速撤還少安病心縷縷言及至切且懇臣則姑爲仍留之意銓次啓達傳曰更爲着意不離看病前送藥料如或告乏以其事狀附陳於書啓
정조 19년
李肇源以吏曹言啓曰今此端午祭祭官中時無職名人員令該曹口傳付軍職何如傳曰允
정조 19년
李肇源以御營廳言啓曰本廳字內惠化門北邊鷹峯近處體城頹毁改築處女墻亦已畢築之意敢啓傳曰知道
정조 19년
兼都承旨李祖源疏曰伏以宸誠所格天人協順日辰良吉躋享禮成開創之邦籙重新追遠之聖孝彌光臣猥廁陪班獲與盛擧仰想陟降之悅豫親覩父老之歌頌歡欣鼓舞竊幸遭逢迺於復命路中忽伏奉恩旨以臣爲資憲大夫知中樞府事臣始而驚感聽焉惶愧不知躬之所措也噫臣之事我殿下自在宮僚赴蹈湯火寸丹炳然而材器則至陋淺稟性則極舂愚試以百執事無一之可稱通籍三十年遍玷淸華滾到宰列實非臣夢寐之所及從前之屢勒拔擢罔非陶甄曩日之自底罪戾遄被拂拭恩大天地報蔑涓塵自顧初心中夜汗背今玆所叨卽古所云八座命德之器萬萬非如臣無似所可承當況臣今春慶會已蒙特資數月之中再超峻秩官方之無漸恩典之太疊環顧同朝罕有臣比臣顧以何聲望以何勞勩驟躐乃爾也義重反面雖已祗肅退自前席益增懍惕略具肝膈之懇仰瀆崇嚴之聽區區之愚恐累聖朝官人之政而臣身負乘之愧私門滿盈之戒亦不可煩陳伏乞聖明特垂鑑諒亟收臣新授職秩以重公器以安私分不勝幸甚臣無任屛營祈懇之至答曰省疏具悉卿其勿辭行公
정조 19년
乙卯五月初三日卯時上御重熙堂奉命承旨入侍時兼都承旨李祖源假注書具得魯記注官金錫泰記事官吳泰曾以次進伏訖上曰每當祀夕日氣淸朗享事安吉慶幸慶幸祖源曰臣猥參陪班獲覩盛儀伏切欣幸矣上曰幾年之後適當是歲乙卯順成大禮其欣忭之情當如何祖源曰事若有待於今日矣上曰一室兩龕不至有狹窄之患乎祖源曰兩位奉安床卓排設而尙有餘地矣上曰沿路農事何如祖源曰麥事方登黍粟茁茂而此時甘露又知其節民情胥悅矣上曰今番盛擧北關初有沿路廚傳之弊必爲多矣祖源曰可以省弊者幾皆省弊矣祖源曰璿源殿前有大松枯之四五年忽於庚戌自根生芽見今枝葉榮茂邑人相傳莫不爲異矣上曰其大爲幾許祖源曰其高可數十丈矣命退承史以次退出
정조 19년
兼都承旨李祖源坐行左承旨李益運坐直右承旨任希存坐左副承旨蔡弘遠坐右副承旨閔昌爀坐同副承旨李肇源坐直注書鄭文始差祭一員未差假注書具得魯仕趙台榮仕直事變假注書任俊常仕
정조 19년
李肇源啓曰大司憲申思運執義宋煥箕掌令李城輔邊景祐持平姜克成在外持平李基慶呈辭監察茶時之意敢啓傳曰知道傳于李益運曰禮房承旨馳詣受香所奉審摘奸以來傳于李益運曰日氣蒸熱釀雨可知明日大享若或沾濕不但欠敬念前多日齋宿已有下敎於大臣者明日夏享攝儀傳于蔡弘遠曰左副承旨入侍李益運啓曰明日景慕宮夏享大祭親臨省牲省器時典牲提調當爲進參而提調李敏輔時無職名令該曹口傳付軍職何如傳曰允
정조 19년
兵曹口傳政事司直李敏輔
정조 19년
傳于李益運曰發遣吏郞諸執事淸齋與否摘奸以來
정조 19년
禁府啓目平安監司裨將李喆純原情云云判付問目內辭緣泛稱遲晩所當請刑是白乎矣曾經宣傳官勿爲請刑載在大典通編且有拿問後下廟堂議處之命上裁何如判付啓堂堂王府議讞之體罪在道伯道伯當拿問趙岱之供李喆純爲隻而把綬奉盤專着於喆純不問已料喆純處事之未瑩而道伯則無與焉此所以只問喆純是如乎無論酬酢之公私與岱旣有所論難是隱則在渠事主將之義詳道岱說道理當然是去乙初旣含糊末又呑棗使渠主將不能詳陳事狀有若遂非然者非渠之罪乎於是乎道伯脫空渠罪益彰是旀至於渠供中答岱之辭直云先解符始就拿者此一款尤爲無狀渠以前陪先到於五里程信地則解符二字之不出於道伯不啻明甚兺除良道伯規模本甚生疎於應行格例乙仍于當初欲拿之擧出於猝勃間無名業火諭書密符之有無輕重都不曾想得念頭渠以宣薦似亦爲廳任宜聞奪符節次而擧行矇矓致此葛藤者亦渠之罪到此囚供不可全歸之誣罔道狀亦令遂非大相反出入冢宰司馬文苑戎垣之臣因一管下武倅之惡口麤習肯發遂非之說乎本事決折今則至易旣有下廟堂拿處之命今日內草記待批下亦以草記勘決於齋前爲良如敎
정조 19년
李肇源以備邊司言啓曰義禁府時囚罪人李喆純原情啓目判付內堂堂王府議讞之體罪在道伯道伯當拿問趙岱之供李喆純爲隻而把綬捧盤專着於喆純不問已料喆純是如乎無論酬酢之公私與岱旣有所論難是隱則在渠事主將之義詳道岱說道理當然是去乙初旣含糊末又呑棗使渠主將不能詳陳事狀有若遂非然者非渠之罪乎於是乎道伯脫空渠罪益彰是旀至於渠供中答岱之辭直云先解符始就拿者此一款尤爲無狀渠以前陪先到於五里程信地則解符二字之不出於道伯不啻明甚兺除良道伯規模本甚生疎於應行格例乙仍于當初欲拿之擧出於猝勃間無名業火諭書密符之有無輕重都不曾想得念頭渠以宣薦似亦爲廳任宜聞奪符節次而擧行矇矓致此葛藤者亦渠之罪到此囚供不可全歸之誣罔道狀亦與遂非大相反出入冢宰司馬文苑戎垣之臣因一管下武倅之惡口麤習肯發之說乎本事決折今則至易旣有下廟堂稟處之命今日內草記待批下亦以草記勘決於齋前爲良如敎事命下矣當初道臣之啓則謂之全爽事實趙岱之供則謂之萬目難掩欲以道啓爲是則囚人之前後爰辭宜不敢白地做出欲以囚供爲然則道臣之體貌自別決不當務勝遂非於斯二者實難遙度此前日判付中當信道伯之言爲敎以重朝體者也今此李喆純供辭出而趙岱再供不可全歸之誣罔道臣査啓亦可謂據實無隱而只是喆純以其主將之發怒不能詳傳酬酢指陳體例有此說往說來多少葛藤之擧一則喆純二則喆純況其使行方到事當先解符而始就拿云者決非曾經宣傳官者之口氣則其人事事未瑩又無足言判付內辭意節節允當明見萬里臣等何敢更措一言又何敢出意見論列於其間乎但道臣初旣猝怒而欲拿末又封啓而欠詳揆以事體不可無警平安監司金載瓚推考趙岱之再三供招語不委曲有若道臣不知事體之重者然而初供之拖引題外之語再供專事噴礴之習體統所在誠極可駭李喆純則渠以前陪先行不待主將之出令乃與邑倅而相詰處事顚錯擧行劻勷使主將橫被管下之搆捏以微事屢煩朝廷之査問究厥罪狀宜在罔赦趙岱李喆純竝令該府從輕重照律勘處何如傳曰允卿等之論責道臣者曰猝怒而欲拿曰封啓而欠詳二件事人非呂伯恭豈能矯質於聖訓一句乎怒之猝不猝大抵無關於本事且況送旗與收令皆在五里程之間始以艴艴旋卽恂恂語其眞境石火電光嘗聞大明律有已行未行之文而率口一言專昧佩符則不可但以未行言至於啓語之欠詳又奈李喆純之匿不來告坐在黑窣何哉此公孫僑之見欺於圉人而尙論者不以爲累於僑今世之人何可求備於古之賢人之所未能乎然則問備亦似過矣而不知亦罪施以越俸之典趙岱事題外供語特餘事之餘事從來奪符之法至嚴奪者拔刀奪之者露刃一有不虞許使以其法自斷從事在昔闕門之留鑰也欲試門將之勤慢別造標信有一押畫門將覺之直以所拔之劍擬之宣傳官慌駿走還門將追至差備門外伊時特下嘉奬之恩褒官至閫帥朝家於年前記念盧啓楨門將事擢除其孫尙樞於朔州府使以岱之處變較昔啓楨爲啓楨之罪人渠敢辭乎設令道伯不合符而奪其符猶不可敢從乃與喆純執帶討話雍容舌戰其爲闒茸難備人數且渠以便服出來則與摘納一般而諭書之不知何處去亦可知之渠之所爲如彼無據而敢以不成說之說何暇張皇分疏於王府爰辭乎岱則分付該府以此照律可也
정조 19년
傳于李肇源曰今因備局草記趙岱事處分思故兵使盧啓楨孫尙樞收用事取考官案則尙樞書之於邊地勿施秩曩於申明定民也大臣筵奏亦以特敎除拜勿爲擧論爲說則尙樞一人豈可獨置勿施秩乎該曹事極爲駭然當該堂上査問施以譴責之典
정조 19년
乙卯五月初四日巳時上御便殿左副承旨入侍時左副承旨蔡弘遠假注書具得魯記注官金錫泰金良倜以次進伏訖命書傳敎曰明日當由逌瞻門展拜仍行省牲省器該房知悉仍命退承史以次退出
정조 19년
兼都承旨李祖源坐行左承旨李益運坐右承旨任希存坐直左副承旨蔡弘遠坐右副承旨閔昌爀坐同副承旨李肇源坐直注書鄭文始病一員未差假注書具得魯仕趙台榮仕直事變假注書任俊常仕
정조 19년
藥房提調沈頤之副提調任希存啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍
정조 19년
蔡弘遠啓曰備邊司郞廳來言今日賓廳日次而景慕宮夏享大祭齋戒相値不得來會云矣敢啓傳曰知道
정조 19년
專于李益運曰左承旨右副承旨入侍
정조 19년
蔡弘遠啓曰前朔州府使盧尙樞邊地履歷置之勿施秩當該堂上施以譴責之典事命下矣何傳旨捧入乎敢稟傳曰雖以特敎爲之不以特敎遞來則履歷自在勿施中而此人旣由特擢則豈可不微稟乎若此則特敎有何關重乎詢問之下語涉分疏當該當上具庠罷職盧尙樞履歷仍用此後特敎除拜者雖以他事遞歸必皆草記然後付籤於勿施秩定式施行事分付兩銓可也
정조 19년
傳于閔昌爀曰政官牌招開政
정조 19년
以咸興永興養老宴參宴老人別單傳于壬希存曰此去出於同慶廣惠之意永興白歲老人崇政朴須方咸興百歲老人嘉義韓須萬各加一資其中嘉義一人依定式超付崇政階竝單付樞銜朝官年七十以上七人各加一資樞銜加設今日政擬入其餘士庶年八十以上永興二百十一人咸興三百四十三人各加一資
정조 19년
傳于蔡弘遠曰兵曹政事下批令次堂擧行
정조 19년
傳于李肇源曰今日因漢學講抄啓聞而知之矣處分律名之一時信筆書下者或多不入於歲抄者云使之書入矣觀此該曹錄啓果然矣一竝蕩滌此後似此之類若過大赦自該曹草記稟旨事分付吏曹如此兵曹可知亦令書入而定式事亦依吏曹例爲之事亦爲分付因此見洪時漙之名而思之復科諸人銓曹尙不檢擬近來事皆不欲擔當首爲而然自今日政爲先勿拘擬入此後嚴飭昨年疏通政擬望之後更不擧行者亦爲一一次第勿拘擬望如是下敎之後又或逡巡更煩飭敎則此乃近來俗習中一事當此矯俗正習之時不爲擧行之兩銓堂難免重責使之知悉
정조 19년
有政吏批判書尹蓍東進參判黃昇源差祭參議韓晩裕牌不進同副承旨李肇源進啓曰侍從臣父年七十人每於歲首抄啓加資而新有應推恩人雖非歲首亦爲抄啓加資事載在法典矣侍從臣父年七十人別單書入之意敢啓傳曰知道以趙德潤爲副修撰洪敬熙爲黃海都事學正二單康就昇柳沁煥學諭單成權李昌瑞
정조 19년
兵批判書沈煥之病參判趙鎭寬進參議崔守魯病參知金熙朝入直左副承旨蔡弘遠進以金德貴金鳳翰李遇春金相秋韓世垕韓德鉉韓宗鎬爲同知同知單朴順方韓順萬副護軍閔修顯副司直沈鏗
정조 19년
醫官吳仁豐書啓奉朝賀金鍾秀病症今朝看審則症狀脈度神昏頭疼等症與昨日少勝一樣腎瀝湯半劑昨日已爲準服又半劑今方煎用而前日賜下藥料今已準用而臣則昨日伏承更爲着意不離看病之命仍留之意銓次啓達傳曰如欲更用腎瀝湯財料更爲輸送
정조 19년
任希存以承文院官員以都提調意啓曰以本院漢語殿講吏文製述事草記傳曰允專經講及製述朔書朔材文臣雖有應定之年歲而每科禮兵曹政院抄啓每歲亦以年滿人減下別單古例卽然而吏漢製講則特以後出之式科後不抄歲初勿論以是人皆不知有製講之法此後依右例槐譯兩院中句管抄啓與減下而試取之每年幾次指一定式內閣抄啓文臣之近皆許頉於專經講及製述朔射者自有內閣講製試射也吏漢則異於是通同抄啓可也事批下矣漢語殿講則依專經殿講例每年四孟朔令政院稟旨擧行吏文製述則依文臣製述例每年春秋仲朔亦令政院稟旨擧行而堂下文臣之年滿四十九歲者無論吏漢自當減下四十八歲以下者隨其登科時各其年限一竝別單書入而內閣抄啓文臣依下敎通同書入至於新及第加抄年滿人減下一依楷篆抄減例加抄則書入於每科新榜減下則書入於每年歲首而從前吏漢之抄臣院竝爲句管今不必分屬於譯院自臣院以此定式施行何如傳曰允
정조 19년
蔡弘遠以壯勇營言啓曰本營軍私獵於楊州地矣小豹虎一頭捉得封進而捉虎軍姓名別單書入之意敢啓傳曰知道
정조 19년
蔡弘遠以御營廳言啓曰今五月初五日景慕宮展拜時依兵曹節目東營入直軍三十名除出該入直把摠柳光命率領宮大門外把守而待標信擧行解嚴後還入直之意敢啓傳曰知道
정조 19년
任希存以賑恤廳言啓曰東部東學洞契任掌金石萬今月初四日本洞路傍得一歲遺棄男兒同里居良女鄭召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
乙卯五月初五日卯時上詣景慕宮展拜省牲省器後還宮入侍時兼都承旨李祖源行左承旨李益運右承旨任希存左副承旨蔡弘遠右副承旨閔昌爀同副承旨李肇源假注書具得魯趙台榮記注官金良倜記事官吳泰曾檢校直閣李晩秀金勉柱南公轍直閣李始源以次隨駕上具翼善冠衮龍袍乘輿出永淸門弘化門由逌瞻門日瞻門詣齋殿門外降輿入齋殿少頃出齋殿就板位行再拜禮詣廟內奉審訖還齋殿改具遠遊冠絳紗袍詣省器位省器詣省牲位省牲訖還齋殿改具翼善冠衮龍袍出齋殿乘輿出逌瞻門由弘化門明政門入永淸門還內諸臣退出
정조 19년
乙卯五月初五日辰時上御重熙堂右承旨右副承旨入侍時右承旨任希存右副承旨閔昌爀假注書趙台榮記注官金錫泰金良倜以次進伏訖上曰右副承旨馳詣景慕宮祭官肄儀摘奸以來也命希存書傳敎曰承旨房仍右承旨爲禮房命退承史以次退出
정조 19년
兼都承旨李祖源病行左承旨李益運坐右承旨任希存坐左副承旨蔡弘遠坐右副承旨閔台爀坐直同副承旨李肇源坐直注書鄭文始病一員未差假注書具得魯仕直趙台榮仕事變假注書任俊常仕
정조 19년
傳于李益運曰戶房承旨入侍
정조 19년
以全羅監司李書九狀啓靈巖郡守崔吉憲罷黜事傳于閔台爀曰賑餘民情豈可一刻曠官乎靈巖郡守之代令該曹口傳各別擇差待下批一兩日內辭朝
정조 19년
吏曹口傳政以李潤元爲靈巖郡守
정조 19년
李肇源以弘文館言啓曰新除授副修撰趙德潤時在京畿漣川地經筵入番事緊請斯速乘馹上來事下諭傳曰依啓
정조 19년
李肇源以兵曹言啓曰景福宮衛將林俊昌慶熙宮衛將金樂咸除授在外過限未上來竝依法典改差何如傳曰允
정조 19년
閔台爀以義禁府言啓曰時囚罪人李喆純原情公事判付備邊司草記內趙岱之再三供招語不委曲有若道臣不知事體之重者然而初供之拖引題外之語再供之全事噴薄之習體統所在誠極可駭令該府照律勘處事批旨內允卿等之論責道臣者曰猝怒而欲拿曰封啓而欠詳二件事人非呂伯恭豈能矯質於聖訓一句乎怒之猝不猝大抵無關於本事且況送騎與奴令皆在於五里程之間而始以艴艴旋卽恂恂語其眞境石火電光嘗聞大明律有已行未行之文而率口一言專昧佩符則不可但以未行言至於啓語之欠詳又奈李喆純之匿不來告坐在黑窣何哉此公孫僑之見欺於圉人而尙論者不以爲累於僑今世之人何可求備於古之賢人之所未能乎然則問備亦似過矣而不知亦罪施以越俸之典趙岱事題外供語特餘事之餘事從來奪符之法至嚴奪者拔刀奪之者露刃一有不虞許使以其法自斷從事在昔闕門之留鑰也欲試門將之勤慢別造標信省一押畫門將覺之直以所拔之劍擬之宣傳官慌駭走還門將追至差備門外伊時特下嘉奬之恩褒官至閫帥朝家於年前記念盧啓楨門將事擢除其孫尙樞於朔州府使以岱之處變較昔啓楨爲啓楨之罪人渠敢辭乎設令道伯不合符而奪其符猶不可聽從乃與喆純執帶討話雍容舌戰其爲闒葺難備人數且渠以便服出來則與摘納一般而諭書之不知何處去亦可知渠之所爲如彼無據而敢以不成說之說何暇張皇分疏於王府爰辭乎岱則分付該府以此照律可也罪取考律文則大明律軍政條有曰各處守御官不守紀律者杖八十大典通編推斷條有曰犯私罪杖八十奪告身三等犯枉法受贜外笞杖竝收贖矣趙岱杖八十收贖奪告身三等放送何如傳曰渠執裨帶裨把渠綬密符之見辱無復餘地眞所謂自侮而人侮蔽言曰盧啓楨之罪人供語之噴礴與雍容不須暇論渠狀旣如彼賤汚而渠供何如是愚悖投之故兵使盧啓楨所居嶺南地方可也
정조 19년
閔台爀以義禁府言啓曰因時囚罪人李喆純原情公事判付備邊司草記內李喆純則渠以前陪先行不待主將之出令乃與邑倅相詰處事顚錯擧行劻勷使主將橫被管下之搆捏以微事屢煩朝廷之査問究厥罪狀宜在罔赦令該府照律勘處罪取考律文則大明律事應奏不奏有曰於上司官處稟議公事必先詳陳可否若矇矓稟說有所規避者杖一百徒三年官司出入人罪條有曰出入人死罪未決者減一等杖一百流三千里名例有曰二罪俱發以重者論大典通編推斷條有曰犯死罪杖一百以上之罪決杖告身盡行追奪雜令條有曰王府決杖者代以金贖矣李喆純從重論杖一百收贖告身盡行追奪咸鏡道富寧府流三千里定配而以草記內辭意具罪目依例發遣府書吏押送配所何如傳曰初以陷害人擬律而渠罪卽無一言半辭來告於主帥之罪也啞者能容觜陷害乎太不着題律官刑配次嚴囚飭諭卿等更令照律則廟堂回啓雖有罔赦之語而直勘以未決之死罪亦欠平允之義卿等推考大抵渠雖沒覺無知之人亦必知奪符之常例則敢以解約二字不有主將之令肆然發口許多葛藤皆由於渠致使渠帥進退維谷而道臣職兼節度摠轄戎務則旗鼓入軍門也發號放令在於道臣之處置渠敢干預於敎諭書前陪之時由公由私優犯師律所當討之道伯決處此非以裨將事拿來卽因渠罪而置對者令訓將大張威儀於郊館嚴棍出付兵曹邊遠充軍事分付可也
정조 19년
李肇源啓曰持平李基慶牌不進罷職傳旨今方捧入而大司憲申思運執義宋煥箕掌令李城輔邊景祐持平姜克成俱在外刑曹判書李敬懋緘辭推考無以承授何以爲之敢稟傳曰諫臺牌招承授
정조 19년
李肇源以刑曹言啓曰依下敎義禁府律官韓尙鎰嚴刑遠配次爲先嚴囚之意敢啓傳曰姑放使之照律可也
정조 19년
刑曹啓目粘連昌原居柳氏爲夫訟冤事情分付道臣各別嚴査登聞後稟處何如判付啓夫爲妻綱是謂天常綱常人所同得之秉彝悠悠千載每患有多少不盡分處乙仍于父綱於子君綱於臣而忠臣孝子人人未能爲焉是去乙觀此柳姓婦女之供爲夫告誠危懇有足感人兺除良叫閽之不足而鳴錚鳴錚之不足而呼號彷徨期於必復裹足而指柝矢死而結頂諸凡血肉之身所不堪爲者無不自甘於是乎是女知綱常而死者亦可謂有其妻毋論本事之緣公因私啓聞之後踰日判決不念茹鬱干和乎嚴飭道臣詳査事情使之星火修啓爲旀回啓論理諸條中無關於訟理有妨於城化者姑舍是其中三十餘人濫殺一款聞甚驚該不可以題外而置之除尋常詳覈啓聞之意竝以分付爲良如敎
정조 19년
乙卯五月初六日辰時上御壽靜門外幕次左承旨與戶曹判書入侍時行左承旨李益運假注書趙台榮記注官金良周記事官吳泰曾戶曹判書李時秀以次進伏訖上敎時秀曰今此壽靜門當爲退建申飭別例房郞廳匠手及役軍多數入之使之今日內畢役而卿亦監董可也時秀承命退出有頃時秀進奏曰門役纔已告完而門之左右墻垣姑未畢築日勢已暮匠手等竝令退送乎上曰明日則趁早入來使之訖役可也命退諸臣以次退出
정조 19년
乙卯五月初六日巳時上御重熙堂同副承旨入侍時同副承旨李肇源假注書具得魯記注官方易金錫泰以次進伏訖上命書傳敎曰尋常滯獄在所提飭況抱冤婦女之駕側鳴錚者去去月之事尙不捧供豈有如許訟曹乎其間衆所共知情勢外無端不爲捧供之判堂爲先査出捧現告緘辭從重推考憲府諸臺卽爲牌招發緘以示重民命嚴獄體之義此後擊錚公事若値判堂有故之時雖無特敎之當日捧供曹郞來言次堂例不得擧行何以爲之之意於該房以爲啓聞變通之地事定式禁府照此事分付俾載受敎謄錄仍命退承史以次退出
정조 19년
兼都承旨李祖源病行左承旨李益運坐右承旨任希存坐左副承旨蔡弘遠緣故出右副承旨閔台爀坐直同副承旨李肇源坐直注書鄭文始病一員未差假注書具得魯仕直趙台榮仕事變假注書任俊常仕
정조 19년
蔡弘遠啓曰大司憲申思運執義宋煥箕掌令李城輔邊景祐持平姜克成在外持平李基慶傳旨未下監察茶時之意敢啓傳曰知道
정조 19년
李益運啓曰來十一日朝參日次而孝昌墓忌辰祭正日相値頉稟之意敢啓答曰知道
정조 19년
任希存啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 19년
以判義禁鄭好仁初度呈辭傳于閔台爀曰許遞
정조 19년
以吏曹參議韓晩裕牌不進罷職傳旨傳于李祖源曰只推
정조 19년
以司諫李宗燮牌不進罷職傳旨傳于蔡弘遠曰只推
정조 19년
以持平李基慶牌不進罷職傳旨傳于閔台爀曰只推
정조 19년
傳于李肇源曰近因慈殿所御處所修改之役待開門入侍則今於門鑰已下之後始以承旨入侍何以書出微稟萬萬駭然當該承旨李肇源事過後禁推
정조 19년
李肇源以奉常寺都提調意啓曰東籍親耕田所種大麥小麥兩種今五月望間當爲成熟之意敢啓傳曰攝刈
정조 19년
任希存以義禁府言啓曰時囚罪人趙岱照律草記批旨內投之故兵使盧啓楨所居嶺南地方可也事命下矣趙岱故兵使盧啓楨所居地方慶尙道善山府定配所以批旨內辭意具罪目依例發遣府書吏押送配所之意敢啓傳曰知道
정조 19년
任希存以義禁府言啓曰時囚罪人李喆純令訓將大張威儀於郊館嚴棍出付兵曹邊遠充軍事命下矣李喆純出付訓鍊都監之意敢啓傳曰知道
정조 19년
司諫院啓目刑曹判書李敬懋矣尋常滯獄在所提飭況抱冤婦女之駕側鳴錚在去去月之事尙不捧供豈有如許訟曹乎無端不爲捧供爲先緘辭從重推考罪杖八十收贖公罪是白乎矣係是二品上裁何如判付啓以兼帶訓局之任進去郊館開坐之處照律乙良分揀使之卽爲開坐擧行爲良如敎
정조 19년
任希存以訓鍊都監言啓曰謹依義禁府草記批旨大張威儀於慕華館罪人李喆純嚴棍十五度後邊遠充軍次出付兵曹之意敢啓傳曰知道
정조 19년
任希存以兵曹言啓曰以義禁府草記李喆純杖一百收贖告身盡行追奪咸鏡道富寧府流三千里定配事傳曰初以陷害人擬律而渠罪卽無一言半辭來告於主帥之罪也啞者能容嘴陷害乎太不着題律官刑配次嚴囚飭諭卿等更令照律則廟堂回啓雖有罔赦之語而直勘以未決之死罪亦欠平允之義卿等推考大抵渠雖沒覺無知之人亦必知奪符之常例則敢以解納二字不有主將之令肆然發口許多葛藤皆由於渠致使渠帥進退維谷而道臣職兼節度摠轄戎務則旗鼓入軍門也發號放令在於道臣之處置渠敢干預於敎諭書前陪之時由公由私優犯師律所當付之道伯決處此非以裨將事拿來卽因渠罪而置對者令訓將大張威儀於郊館嚴棍出付兵曹邊遠充軍事分付可也事命下矣依傳敎罪人李喆純咸鏡道鏡城府充軍定驛子押送之意敢啓傳曰知道
정조 19년
乙卯五月初七日卯時上御壽靜門幕次同副承旨李肇源假注書具得魯記注官金錫泰金良倜戶曹判書李時秀以次進伏訖上命書傳敎曰向因備堂筵奏許之者非不知成冊之反或屑越而省弊則亦似有益也近來諸道奏啓之狀尋常微細之事亦皆不爲後錄別具成冊名實各異彼此不及該房與有司堂上相議釐正事分付又命書傳敎曰禮刑換房上敎時秀曰壽靜門左右墻垣之役畢於今日午前可也時秀曰門內木橋以石改造事命下而石品當何以爲之乎上曰勿爲侈大只用例品可也仍命退承史以次退出
정조 19년
兼都承旨李祖源病行左承旨李益運坐右承旨任希存坐左副承旨蔡弘遠坐右副承旨閔昌爀坐直同副承旨李肇源坐直注書鄭文始病一員未差假注書具得魯仕趙台榮仕直事變假注書任俊常仕
정조 19년
任希存啓曰大司憲申思運執義宋煥箕掌令李城輔邊景祐持平姜克成在外持平李基慶呈辭監察茶時之意敢啓傳曰知道
정조 19년
蔡弘遠以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 19년
吏曹啓目粘連慶州前五衛將金相炯今年又納千石似當施以加資之典是白乎矣係干恩賞上裁何如判付啓今番切禁願納則雖一人豈可擅便許施使朝令不能示信乎慶州前五衛將金相炯所納穀物以賑餘還錄條計數還給事分付該道之意令該廳知悉爲良如敎又啓目粘連昌原府使李汝節施以璽書表裏之典淸河縣監趙有善施以陞敍之典鎭海縣監呂宅祖新寧前縣監洪益烈今姑置之其外閫師虞候邊將監牧官乙良令兵曹稟處何如判付啓竝只依回啓施行爲旀昌原府使李汝節段昨因邑中士族女人之鳴冤有行査之命治足掩罪與罪難恕治間待査啓回下更定稟處爲旀淸河縣監趙有善段頗效循良之治豈不嘉尙郡守待窠陞差爲旀鎭海縣監呂宅祖段千石私賑不可但以捐廩言加資爲旀新寧前縣監洪益烈段勤勵本自如許不必論賞待闋服直甄外職爲旀千石願納人別單亦以還給之意判下則四百石以下豈有異同乎況旀昨年綸音嚴禁勸分之弊今番若或如例論賞其爲不能示信一也河陽梁太和等所納穀物亦令賑餘穀中還給事分付爲旀今已夜深待開門入來開政爲良如敎
정조 19년
兼都承旨李祖源坐行左承旨洪義榮坐行右承旨李益運坐左副承旨李晉秀坐直右副承旨任希存坐同副承旨閔昌爀坐直注書鄭文始病一員未差假注書具得魯仕趙台榮仕直事變假注書任俊常仕
정조 19년
李祖源啓曰左副承旨蔡弘遠今日不爲仕進卽爲牌招何如傳曰許遞今日政差出
정조 19년
李祖源啓曰同副承旨李肇源事過後禁推事命下矣依定式遞差傳旨捧入之意敢啓傳曰知道
정조 19년
閔昌爀啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之敢稟傳曰今日以膈間之氣頗苦明日雖欲强爲今夜勢難淸齋取稟置之
정조 19년
傳于李益運曰禮曹判書留待
정조 19년
傳于閔昌爀曰左副承旨入侍
정조 19년
有政吏批判書尹蓍東進參判黃昇源病參議韓晩裕未肅拜同副承旨閔昌爀進以李秉鼎爲判尹閔鍾顯爲判義禁白師坤爲司藝嚴思彦爲司錄嘉善崔裐今加嘉義年八十一侍從臣父崔光泰父鎭海縣監呂宅祖今加嘉善以上加資事承傳
정조 19년
以吏批政官書啓傳于任希存曰三銓望筒之苟艱莫甚此人有衆所共知情勢一味虛縻殊欠誠實參議韓晩裕許遞今日政差出
정조 19년
任希存啓曰兵批無緊窠吏批無送西之人無政事之意敢啓傳曰知道
정조 19년
以兵批政官書啓傳于任希存曰受由已久必當差可而凡有政命一味懸病事體所在極爲未安判書沈煥之從重推考牌招參政
정조 19년
任希存啓曰兵曹判書沈煥之牌不進推考傳旨今方捧入而特敎參政之下如是違牌不卽承膺事甚未安更爲牌招何如傳曰允
정조 19년
傳于任希存曰兵判辭疏到院云入之
정조 19년
傳于任希存曰兵判批下更卽牌招
정조 19년
兵批判書沈煥之進參判趙鎭寬病參議崔守魯病參知金熙朝入直右副承旨任希存進以鶴林君焴爲都摠管白師謹爲副摠管李萬運爲僉知尹喆東爲僉知金鎭恒爲五衛將吳興大爲慶熙將崔致驥爲景福將金履準爲咸興中軍金羲淳爲文兼副護軍柳文植副司直李亨元林濟遠蔡弘遠李肇源趙鎭宅韓晩裕
정조 19년
吏批再政以李勉兢爲吏曹參議李亨元趙鎭宅爲承旨
정조 19년
李祖源啓曰新除授行左承旨李亨元時在忠淸監營任所右副承旨趙鎭宅時在慶尙監營任所斯速乘馹上來事下諭何如傳曰許遞
정조 19년
傳于閔昌爀曰承旨前望單子入之待下批牌招察任
정조 19년
承旨前望單子入之林濟遠洪義榮落點
정조 19년
李祖源啓曰新除授承旨洪義榮方在罷散中何以爲之敢稟傳曰敍用
정조 19년
傳于閔昌爀曰在外承旨許遞前望單子入之待下批牌招察任
정조 19년
承旨前望單子入之李晉秀落點
정조 19년
吏批三政以李秉鼎爲江原監司李度翼爲高靈縣監
정조 19년
傳于閔昌爀曰未肅拜判義禁許遞
정조 19년
以李肇源囚單子傳于任希存曰分揀放送
정조 19년
兵曹判書沈煥之疏曰伏以臣年衰而官盛病深而職曠夙宵憂慄不敢寧處乃者以私情之難强公義之當遞一疏仰籲於黈纊之下不但不得蒙體諒之私猥受格外之恩暇通計三旬連値動駕齋宿臨殿親試又當閟宮仲月之祀典一爲親享一爲省牲器而輒有特敎皆以亞堂替當侍衛有若循常按例者然噫臣乃庸拙老朽之一賤夫耳以我聖朝振怠礪鈍之政何獨垂此異恩不以煩且慢爲臣之罪也夫鑾蹕戒嚴百僚登班于斯時也祗躬陪扈齋心宿衛是臣本兵之職耳病苟可强何敢不思盡瘁之義而第臣所苦痰痞之症積歲頑固今則難醫藥石屢加病不從令以此容狀無由就列總韎韋之將士按金鼓之法律矣揆以公義參之私情決不敢虛叨中權之重任而況臣今日之病假令少愈於旬月之間形骸脫落神識銷亡誠難自效於甲兵錢穀之事矣且本曹所管戎政之積月廢閣緣臣之有病而遐外武士之袖刺徊徨不得見臣之面又何以達其情而不失其所望耶臣若仰恃隆恩俯懷重祿低回盤礴欲酬平生塵刹之願而反累聖朝淸明之治則此其所關亦非細故也玆於召牌荐犯違傲之罪伏地戰恐不省措躬之所也伏乞聖上體天地之仁推父母之慈矜臣之病諒臣之情亟命有司鐫遞臣本兵之任仍勘臣罪以重國體千萬幸甚臣無任屛營祈懇之至答曰省疏具悉病旣可强何必求遞卿其勿辭入來開政
정조 19년
乙卯五月初九日申時上御重熙堂左承旨與禮曹判書入侍時行左承旨洪義榮假注書趙台榮記注官金錫泰金良倜行禮曹判書閔鍾顯以次進伏訖上敎鍾顯曰大禮順成卿亦無事上來誠幸矣鍾顯曰及至行禮之日日氣每每甚好尤不勝萬幸矣上曰養老宴就豐沛樓設行而樓爲幾間耶鍾顯曰樓爲十二間而果於是樓設宴矣上曰沿路望霓之情何如鍾顯曰鐵嶺以北初不望雨以南則頗企待矣上曰於本道事有稟達乎鍾顯曰今番永興本宮追躋禮成後祭品之當爲磨鍊者祭器之當爲新備者不可不一番稟定而事係至重祭品區劃之際又當十分審愼以爲永遠遵行之道矣此則自臣曹更爲商議于奉命大臣從後稟處何如上曰議于奉命大臣磨鍊以聞可也鍾顯曰咸興之讀書堂馳馬臺卽我聖祖遺蹟所在臣於今番奉命之行進詣躬審而兩處舊基尙無記述之文以垂來後以聳觀瞻者恐爲欠典故敢此仰達矣上曰當有記蹟之文待親撰令道臣立石基舊基可也鍾顯曰咸興歸州寺在於讀書堂舊址之傍而且爲定和陵造泡寺與他寺刹自別而臣於今行見其寺弊僧少殆無以支存若非別般顧恤則將有不久渙散之慮分付道臣從長變通凡係蠲役蘇弊募入僧徒之方着意措處俾有奠接之效恐好故敢此仰達矣上曰依爲之令道臣使之狀聞可也出擧條命退諸臣以次退出
정조 19년
兼都承旨李祖源坐行左承旨洪義榮坐行右承旨洪仁浩未肅拜行左副承旨李益運坐直右副承旨李晉秀坐直同副承旨李肇源坐注書鄭文始病一員未差假注書洪奭周仕直具得魯仕事變假注書曺錫中仕
정조 19년
藥房都提調洪樂性提調沈頤之行右承旨李益運啓曰伏未審夜間聖體調攝何如膈間之候何如寢睡水剌之節亦何如臣等率諸御醫趁早入診詳察聖候議定湯劑爲宜臣等不任區區伏慮敢來問安竝此仰稟答曰知道比昨差勝卿等不必入侍矣
정조 19년
洪義榮啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 19년
傳于李晉秀曰下直守令入侍
정조 19년
以義禁府都囚徒傳于李肇源曰李時郁付過放送
정조 19년
醫官吳仁豐書啓今日賜下蔘料卽傳于奉朝賀金鍾秀則以爲珍劑屢頒惶恐感泣不知所達云此意詮次啓達傳曰供饋有弊醫官一人外皆卽退去醫官糧饌米錢令該邑備給事分付
정조 19년
任希存啓曰事變假注書任俊常身病猝重勢難察任今姑改差何如傳曰允
정조 19년
假注書趙台榮改差代以洪奭周爲假注書曺錫中爲事變假注書
정조 19년
以全羅道按覈御史李羲甲狀啓羅州牧使趙時淳爲先罷黜其罪狀令攸司稟處事傳于李晉秀曰暗行御史欲爲封庫則封庫而已査事則査事而已封庫後竝與査官姓名論理狀聞仍請罷黜及罪狀稟處如許格例前所未聞則政院之無措語捧納尤爲駭然如許不難知之格例如是擧行當該在院承旨一竝遞差人命致死不可但以夥然言聞極驚心如許守宰合置何律爲可狀啓雖命還給而先以此啓問可施之律於時原任諸大臣以啓
정조 19년
閔昌爀啓曰坐直無人行右承旨李益運左副承旨李晉秀卽爲牌招入直何如傳曰允與前望點下者牌招推移入直
정조 19년
承旨前望單子入之金啓洛李肇源落點
정조 19년
李益運啓曰新除授承旨金啓洛時在京畿楊州地斯速乘馹上來事下諭何如傳曰許遞前望單子入之
정조 19년
醫官吳仁豐書啓奉朝賀金鍾秀病症看審則症狀脈度夜睡飮啖等諸節比昨益有所勝今日則腎瀝湯姑爲停止三錢重人蔘粟米飮日再煎用計料之意詮次啓達傳曰相當藥物更爲輸送
정조 19년
傳于李晉秀曰坐直承旨入侍
정조 19년
以全羅監司李書九狀啓羅州牧使趙時淳按覈御史旣已封庫依例罷黜事傳于洪義榮曰政官卽爲牌招開政拔例擇差待下批當日辭朝若非追往之兩繡衣擧職於三南名之以繡衣則皆可人人僨事番番辱命乎當初廟堂之抄啓固已不若不抄而渠輩雖未經守令若能善爲豈如彼乎於是乎該曹不得不以行査爲請繡啓行査之擧出而朝廷之不尊甚矣不出道之繡衣從當處分而其中羅州下去者之見其暴且不白及無告之塡壑云而反效道伯之含口潛往而潛來莫曰筵敎之誤聽其爲無狀倍有甚於他人更往更還不足以贖其愆狀啓違例猶屬餘事人命致斃若彼夥然初果知而掩置乎不知而不問乎由前由後其罪不輕當該御史李羲甲待復命下義禁府嚴勘趙時淳卽令該府星火拿來嚴問口招期於得其情狀渠若呑吐待繡衣復命書啓添問目取招以謝羅州之民且以道伯言之前下飭諭何如則終始掩置者萬萬駭然當該道臣爲先緘辭從重推考
정조 19년
有政吏批判書尹蓍東進參判黃昇源進參議李勉兢在外兼都承旨李祖源進以具㢞爲判尹洪秀輔爲兼判義禁閔鍾顯爲兼藝文提學徐龍輔爲兼同成均洪秀輔爲掌樂提調李得臣爲氷庫提調朴宗羽爲刑曹佐郞金健柱爲敬陵令曺翬振爲羅州牧使贈吏參李鎭輔贈吏判例兼贈吏議李敬臣贈吏參例兼已上兼都承旨李祖源兩代追贈贈吏判閔百兼贈左贊成例兼判義禁閔鍾顯考
정조 19년
洪義榮啓曰兵批無緊窠吏批無送西之人無政事之意敢啓傳曰知道
정조 19년
以忠淸水使柳心源狀啓瑞山郡人物渰死事傳于李晉秀曰若有生前還與役一竝蕩滌事分付
정조 19년
李益運以宣惠廳言啓曰因慶尙道慰諭使李益運書啓密陽壬子年漕船米太改色條移錄拯劣米事備局回啓內致敗米太之名以改色準數徵督弊及隣族害遍四邑今年停減之恩均洽一路而獨未蒙一視之澤有此呼冤拯劣米太依他例待明秋收捧代錢而隨其年條久遠或爲三兩或爲二兩五戔自是定式令戶惠廳相考年條移錄拯劣代錢收捧事蒙允矣壬子年後漕倉密陽靈山金海等邑穀物所載四隻船到通津界致敗云而伊時初無具格狀聞之事矣追聞以沙格輩自願改色不爲狀聞而都差使員又以民情代錢備納事請報本廳故依準折每石六兩代納之意有所許施其後金海則依準折已爲上納矣今此密陽靈山兩邑之經年延拖致此歉歲呼冤之擧者已萬萬駭然而其所謂致敗者與登聞經稟有異不過曰從願改色則到今數年之後豈可忽地歸之於拯劣名色乎事實則雖似拯劣名色則初無憑據且其不善護送之地方官不善裝發之三邑倅與都差員皆逭應被之罪而公家穀物則竟歸許多消融者終不成說繼此以後雖有作奸故敗之事不復究覈一任其所爲名曰改色而亦不改色延拖歲月必待朝家施惠之時而援以爲例混入於拯劣米中將何以區別而矯改之乎其在懲前杜後之道斷不可依回啓擧行而至於停減一款係是恤民之惠澤則如今無前歉荒有不可責其初定之價姑令該邑依拯劣米當年條例每石代錢三兩捧置本邑待年豐以其三兩還作本色米一石船運上納則在本廳雖又稽退而不失元數在窮民雖不移錄而均霑大惠以此分付該道何如傳曰令廟堂從長稟處俾無爲弊小民之地可也
정조 19년
李益運以戶曹言啓曰壽靜殿修理鋪陳所入自臣曹磨鍊以入而物種多少全未致愼莫重進排擧行慢忽臣之矇不察飭之罪誠不勝萬萬惶恐而當該磨鍊計士爲先移法司重治修理鋪陳所入更爲磨鍊以入之意敢啓傳曰尋常應行之事擧行如是駭然何責計士輩乎卿則越俸一等計士等嚴治可也
정조 19년
洪義榮以兵曹言啓曰今二月二十五日隨駕摠管入侍時兵曹判書沈煥之所啓纛祭時諸執事皆具甲冑行事而獻官則被甲戴笠上下異制揆以戎裝與衣章似無所當矣獻官亦具甲冑行祭與諸執事同其儀制恐合事宜敢此仰達矣上曰問于大臣草記定式可也事命下矣發遣郞廳問議于時原任大臣則領議政洪樂性以爲臣素昧儀制況復病昏莫知攸對而如無古式之明據則不若仍舊貫之無妨云左議政兪彦鎬以爲纛祭時獻官與諸執事被甲則同而或胄或笠者制有斑駁禮無依據似宜有一定永遵之式伏惟上裁云右議政蔡濟恭以爲被甲戴笠古無其制況獻官執事之戎裝異制恐失其儀獻官之甲冑行禮似爲允當云領敦寧金履素以爲纛祭獻官之披甲而戴笠當初創制未知有何所據而第念笠爲貼裏者所着胄是披甲者所戴卽是不易之制則今此披甲而戴笠極涉礙眼況獻官所着之獨異於諸執事者似緣一番謬誤遂成因循之例矣兵判所奏實有意見而事係儀章之變通不敢質對伏惟上裁云判府事李秉模以爲纛祭時獻官之被甲戴笠莫曉其意義而旣未詳其所由來所以然不敢臆對云矣敢啓傳曰知道
정조 19년
洪義榮以備邊司言啓曰卽見京畿監司徐有防狀啓則枚擧砥平縣監李永喆牒報以爲本縣牟麥素非宜土之穀牟還數多無異勒授劇農還捧實多弊端民情皆願作租今年已分給條中限五百石許令作租以除民弊事請令廟堂稟旨分付矣戶穀旣不相當糶糴反貽民弊其在裒益之政合有變通之道且以牟作租諸道所請竝皆許施則此亦不必靳艱依狀請施行何如傳曰允
정조 19년
洪義榮以訓鍊都監言啓曰本局別將南志默身病甚重勢難察任改差何如傳曰允
정조 19년
李肇源以義禁府言啓曰羅州前牧使趙時淳星火拿來嚴問口招期於得其情狀事傳旨啓下矣趙時淳時在任所云依例發遣府羅將卽爲拿來何如傳曰允
정조 19년
江華留守權疏曰伏以臣獲逢我國家無疆吉慶之年春初縟儀之誕擧也臣出入衛列昵近周旋仰以瞻天顔之歡喜俯而伸微忱之忭祝不意分司除旨忽下於六朔禁直之餘旋因促命經宿拜辭回望觚旣不勝黯然之私及聞華城飾喜之擧實千載一有之盛禮也隨蹕與宴殆半朝舂糧覲光幾半國而臣獨泥跡深島不敢爲離境陪扈計簪花舞蹈之榮尙不及於輦路卒隷之屬臣方私心悚鬱有如負何未幾忽承嚴命而驚魂震褫卽仍本職而情地恧蹙臣之痰眩宿疾適又添劇殆不可管攝公務而惟是荒年糶賑有國大政一島饑困正在倒懸以臣衰鈍之姿雖未得仰體宵旰之念克盡撫恤之責而亦常憧憧憂惕力疾酬接挨度月日矣顧今仁天惠覆育物功大賑無捐瘠麥又告登全島生靈擧有免溝壑就袵席之望臣於是與有感幸如釋重擔始敢仰首而言私矣噫臣本駑駘下乘而我殿下剪拂之遂置軒駟之列樗櫟散材而我殿下繩墨之要備需用之具大聖人範圍規模蓋欲曲費造化無物不遂而若其轅駒之必僨朽木之難雕臣固自知明矣然於十年之間自從班驟至上卿無論內外閑劇官誥一下無所辭避前後歷履恬若固有豈臣貪榮饕祿不識廉義之爲何物事而然哉蓋臣遭遇我殿下卽臣年記衰邁之後也自念酬恩報德此生無期陳力就列餘日不多迨其一身癃廢之前以筋力奔走爲一分自效之圖者是臣區區本情也故凡於候班陪列常欲不後於人漫司劇務唯以向前爲計此心耿耿汨若不及者亦多日月而臣年遽迫七旬矣蒲柳之衰逐年懸殊狗馬之疾遇境輒加每一發作便不省事筋力奔走亦將負臣初計自顧餘生良亦悲憐居留之職素稱閑局而近歲以來事務漸殷不但保障重地而止固非如臣衰劣者任其尸居而海瘴風濕在臣本疾最爲大忌五朔薰襲已作換形之人耳目聵眵支體痿痺夜或煩悶達朝而不寐晝則昏眩不推而自仆見方徒存形殼强發語言而直一偶人樣子若於此地復經盛夏霧潦則斷然無生渡甲津之望矣燥濕不擇死生以之臣雖無狀粗知此義況以臣所被恩造罔念付畀之重遽生自便之計則天必厭之臣豈忍爲此哉誠以一日居此了無絲毫裨益之勢灼有公私狼狽之患故耳苟使臣及今解歸復服內地水土而安意調治得延殘喘則班聯趨走之願或可續於餘年終始曲保之恩誓必報於他生臣於床笫之間宛轉思量萬不獲已敢陳悲苦之情冀徹慈覆之天伏乞天地父母推大德於好生察哀鳴於將死俾臣獲遂血願歸死鄕里焉答曰省疏具悉卿其勿辭察任
정조 19년
乙卯五月初十日辰時上御重熙堂右承旨入侍時行右承旨李益運假注書趙台榮記注官金錫泰金良倜以次進伏訖上曰留院公事入之出榻敎上曰公事自差備入之事分付賤臣承命出傳益運曰副提調任希存以推考房之故不得進去于藥院事涉難便矣命書傳敎曰承旨房仍吏刑換房上曰假注書具得魯權察廳任出榻敎命退承史以次退出
정조 19년
乙卯五月初十日戌時上御重熙堂下直守令入侍時左副承旨李晉秀假注書洪奭周記注官金良倜記事官吳泰曾羅州牧使曺翬振以次進伏訖上曰金虎門丹鳳門兩門使之留門可也良倜承命出傳上曰下直守令進奏職姓名可也翬振進奏職姓名訖上曰曾經幾處守令乎翬振曰經咸悅信川密陽三邑守令矣上曰着念善治勿如前倅可也仍命退諸臣以次退出
정조 19년
乙卯五月初十日戌時上御重熙堂同副承旨入侍時同副承旨李肇源假注書洪奭周記注官金良倜記事官吳泰曾以次進伏訖上曰大臣收議尙未持來使之催促持入可也賤臣承命出傳上敎肇源曰直閣之病今則如何肇源曰臣兄之病受祟已深今至多年誠極可悶而所恃者只是飮啖之無減矣上曰前待敎李存秀今方在京乎肇源曰其往來無常而今則在京云矣上敎奭周曰領相所愼今則若何奭周曰比向來則差減而尙未快勝矣上曰何以消日乎奭周曰別無消日之資矣上曰大臣晩境須盡意快樂勿有所拘書之史冊亦豈非朝廷勝事乎爾退朝後須以此意傳之也上曰假注書不似卿相家人殊可喜矣肇源曰此皆領相福力也領相心德非今人所及如此福力果有所自致矣上曰右承旨承牌入來與否出問以來可也賤臣承命出問回奏曰入來云矣仍命退承史以次退出
정조 19년
乙卯五月初十日亥時上御重熙堂右承旨入侍時行右承旨李益運假注書洪奭周記注官金良倜記事官吳泰曾以次進伏訖上敎泰曾曰實錄考出幾日內可畢乎爾其問於春秋館入直堂上以來可也泰曾承命出問訖回奏曰明日內可以盡考出云矣上曰大臣收議未來者催促持入可也賤臣承命出持大臣收議入來進伏訖上命益運讀收議訖上曰只欲如此論列則何必問議於大臣乎所以問議者欲其考據律文指定其律之爲當也收議中左相則雖以島配勘定而贓吏定配中亦有杖配刑配之律此亦當指一詳陳今番繡啓已在更査之後到今則不必更査乎或尙有更査之端乎承旨謄此筵敎招致備吏傳于時原任大臣更爲收議可也仍命退承史以次退出
정조 19년
兼都承旨李祖源坐行左承旨洪義榮坐行右承旨洪仁浩坐直左副承旨李晉秀坐右副承旨鄭尙愚坐同副承旨李肇源坐直注書鄭文始仕一員未差假注書具得魯仕直事變假注書曺錫中仕
정조 19년
洪仁浩啓曰大司憲申思運執義宋煥箕掌令李城輔邊景祐持平姜克成在外持平李基慶呈辭監察茶時之意敢啓傳曰知道
정조 19년
李晉秀啓曰明日常參經筵取稟傳曰停
정조 19년
以兵曹守門將番單子傳于洪義榮曰點下者外至二十二日新番從次次第輪回入直如有代入之事則以出番最久人代入事預爲分付
정조 19년
以兵曹內三廳將番單子傳于洪義榮曰點下者外至二十二日新番從次第輪回入直如有代入之事則他番將代入事預爲分付
정조 19년
李晉秀啓曰卒領府事朴宗岳家遣近侍弔祭依禮文明日設行事禮曹單子啓下矣何承旨進去乎敢稟傳曰左副承旨進去
정조 19년
以刑曹都囚徒傳于洪仁浩曰未完決諸囚夥然甚至閱歲滯獄者有之五日錄啓也廟堂何無申飭乎殊非會推定式之法意此後另加嚴飭無或遲滯行公諸堂不爲會推者遞差已遞中無端不爲者緘辭推考前望單子入之待下批牌招使之齋日前完決以聞昔者獄案審理猶且入直曹中而爲之況完決之重案乎新除諸堂皆令留宿本曹修啓後使之退去事分付
정조 19년
刑曹堂上前望單子入之判書李在學參判趙鎭寬參議沈樂洙落點
정조 19년
承旨前望單子入之鄭尙愚落點
정조 19년
洪仁浩啓曰新除授右副承旨鄭尙愚方在罷散中何以爲之敢稟傳曰敍用
정조 19년
傳于洪仁浩曰違牌及在外刑曹堂上許遞前望單子入之待下批牌招察任
정조 19년
刑曹堂上前望單子入之判書李得臣參議徐配修落點
정조 19년
以吳泰曾囚單子傳于洪仁浩曰分揀放送
정조 19년
假注書具得魯書啓臣敬奉聖敎馳往傳諭于時原任大臣則領議政洪樂性以爲趙時淳合施之律臣於昨日獻議不能指的仰對致有更詢伏不勝惶恐臣纔經重症之後精力幾層落下神思一倍昏耗凡於事情全未量度而況於法律尤所矇眛刑配杖配之孰當孰否實無斟量之望而至於更査則繡啓旣在再査之後似無更爲按査之端矣時淳旣有拿命亟令王府嚴覈得情博考律文從重勘斷以謝塡壑之冤魂以懲不法之長吏恐合事宜伏惟上裁云左議政兪彦鎬以爲趙時淳身爲牧民之官莫念分憂之責賙賑失宜擧行無狀乃使無臯之民塡于溝壑者多至六十餘人及其掩埋之際少無惻怛之心至使枯骸暴露於草莽中今以繡啓觀之其慘愕景色有不忍想人雖無良胡至此極只此大節罪不容誅至若賑穀移錄與文簿欺更等事猶屬細故論其罪狀正合於大典通編所云不用心賑救多致物故者重論之文而不善掩骸又添一罪宜從重論減死島配在所不已而至於杖刑則移錄等罪直以贜論或涉過中枚刑一款似宜參酌而第見繡啓不惟多失格例雖以本事言之旣曰餓死則事當招問里掌與死者妻子詳覈其得病月日死亡形證而不此之爲但曰幾人疎忽莫甚而亦不可屢煩行査以益損繡衣之體臣意則時淳旣有拿來之命嚴問得情後施以島配之律恐宜伏惟上裁云右議政蔡濟恭以爲今年賑事之宵旰憂慮王食靡甘東土臣庶孰不聞知雖宰五斗薄廩之邑者猶且恐懼奔走殫心撫恤捐瘠之報別無入耳況如羅州雄邑苟能一分念及於對揚聖意拯出溝壑其所措辦何患無儲而乃以本州故牧使朴重圭之自辦賑資流來斂散之穀累千石盡數括出敢以賑穀自備樣懸錄在渠則無損毫髮以賑則欲賭美名其爲情狀萬萬痛駭況且無故顚連之民枕藉以死而不少矜憐一委溝中至使骨髂暴露於草莽中論以人心則謂之全喪可也責以臣分則謂之無憚亦可也斷以當律在所不已而但所當之律臣非知律者何敢臆對聖詢之下亦不敢一味泯默則反復參考雖曰律無明文唯是前人備置之賑穀稱以自備用盡無餘係是監守自盜本係一律一律王者所愼直斷以此似或過中依法典加一準字於監守之上一以示贜法之至嚴一以寓好生之大德恐合事宜伏惟上裁云領府事金憙以爲人命至重數亦夥然趙時淳之罪杖配可也刑配亦可也而考諸通編旣無定律臣何敢臆對乎但於大明律殘毁及棄水中者斷以杖六十徒一年以此傍照則恐不可不杖而況此枕藉溝中暴露草間者殆近五十人則時淳誠極殘忍矣極無狀矣論其罪犯豈但止於杖六十徒一年乎至於更査之當否今此繡啓旣在再査之後則恐宜只從其啓參酌勘處而不必更有行査之擧矣伏惟上裁云行判府事李秉模以爲趙時淳身居芻牧之任名以賙濟立視顚連眞所謂挺刃無異又況自備那移之罪上添罪乎繡啓中應問諸條頗有疎漏而時淳旣有拿問之命嚴問捧遲晩施以島配之律爲宜伏惟上裁云矣敢啓傳曰諸說大體別無參差當依僉議另用重律而繡啓措語疑晦莫甚一處摘奸已近於百則一縣遍察將以千計然則何貸趙時淳之一律不謝千人之無辜顚壑乎雖更遍察其數止此而已云則猶有多寡之別容或議到於次律乎待其拿來令該府出意見嚴覈得情及其照勘之時以諸大臣獻議粘連議讞事分付若或呑吐刑推得情斷不可已竝以此意預爲嚴飭
정조 19년
賑恤廳啓目粘連觀此濟州牧使李禹鉉畢賑狀啓則以捐瘠夥然爲辭其不善對揚之責烏可置而不論是白乎旀賑還民之同爲白給不但諸道所無之例不過一時徼譽之資是白遣且本島土地瘠薄告歉頻仍而一番創例後弊難遏該牧使令該府拿問處之爲白乎旀三邑守令段置捐瘠之罪厥犯惟均勞則有之別加參酌推考警貴所不可已是白乎旀願納私賑人令該曹考例稟處爲白乎旀賑餘皮牟之留作土還涼藿代捧依狀請施行爲白乎矣待明春準捧俾無消融之弊事分付何如判付啓依回啓施行爲旀捐瘠夥然之說無難登聞果甚駭然昨見狀本非不知嚴處而首實猶勝於匿瞞乙仍于姑且循例啓下於卿廳是置卿之粘語深得體段而絶海異於內地非船粟莫可濟活去冬顑頷之塡溝安知不由於再運之後時乎是隱則其在無罪歲之意不可專責牧伯之不事事拿處姑爲參酌爲乎矣勞可掩罪而已陞敍過矣向下施賞傳旨及承傳令該房該曹爻周以別涇渭爲旀三百石願納人前縣監高漢祿段每每捐財番番傾貲海外土俗之能知存愛萬萬可尙特令大靜縣監仍用郡守履歷事分付吏曹使之除朝辭赴任時縣監令該曹口傳遞付軍銜爲旀他道則昨秋雖嚴禁島民之義氣豈或泥之況嚴禁之敎不及於該牧者乎百石願納人洪三弼梁聖範等可敵陸地三千包竝令兵曹巡將陞差後加資官敎口傳下批今日內成送有旨事令該房知悉爲旀整理穀萬包之特畫卽欲遠曁慈恩也豈比備例船運之穀物乎涼藿代徵一款切勿擧論事分付而狀辭豈敢不爲枚擧乎該牧使推考以其蕩滌之由申諭大小民人俾知此亦出於慈恩所推爲良如敎
정조 19년
洪義榮以都摠府言啓曰今日入直內三廳武兼禁軍及軍兵等當爲中日習射而孝昌墓忌辰祭正日相値不得爲之之意敢啓傳曰知道
정조 19년
江原監司李秉鼎書王若曰外輕內重固是制官方之規日贊旬宣孰非代天工之任從九卿爲我復出當一面捨卿其誰惟卿綽有才猷濟以氣槪繼先卿忠貞之節自是詩禮中得來任一世懲討之論輒從名義上做去高文大冊模天日煥赫之光選部籌司展風雷經綸之手惟前後已試其可顧小大何適不宜眷彼古濊貊邦域亦稱小蓬萊洞天控遠勢於嶺湖卄六之郡繡錯鍾淑氣於海嶽萬二之峰星羅祗緣文風之未開士或樸陋而近野兼以山田之多瘠民亦呰窳而渝生漁稅已繁復此蔘弊之叢委樂歲猶苦何況近年之歉荒如非朝端素重之臣曷副關東黎庶之望玆授卿以江原道觀察使兼兵馬水軍節度使都巡察使原州牧使卿其克承申誥之眷往奠寅賓之邦能不如良予欲任龔黃爲治仁而有禮卿宜以齊魯待民勸火耕水耨之功所貴八政之農用設卿塾州序之敎可使三物之賓興恢乎有游刃之才應坐嘯於暇日慨然懷攬轡之志想投印於望風凡諸稟裁厥有彝典於戲夙膺湖藩之重寄非今斯今薄試松京之分司嘉乃懋乃烏鳥之哺獲遂縱喜潘安仁之奉輿葵藿之性常傾能無魏子牟之戀闕綈召豈遠衮褒庸加故玆敎示想宜知悉知製敎崔光泰製進
정조 19년
乙卯五月十一日辰時上御重熙堂左承旨入侍時左承旨洪義榮記事官鄭文始記注官金良倜金錫泰以次進伏訖上曰羅牧何時下去乎義榮曰明日發行云矣上曰賑餘誠難爲治矣命書公事判付仍命退承史以次退出
정조 19년
乙卯五月十一日酉時上御重熙堂右承旨入侍時行右承旨洪仁浩假注書具得魯記注官金良倜記事官吳泰曾以次進伏訖上命書傳敎曰不爲仕進承旨許遞前望單子入之待下批牌招察任又命書傳敎曰代撰之文何等審愼而詰屈難解所見駭然當該知製敎朴吉源爲先拿處過齋後勘律以懲他人分排之際庶亦懲羹而又如是犯科當該翰林亦爲禁推仍命退承史以次退出
정조 19년
兼都承旨李祖源坐行左承旨洪義榮坐行右承旨洪仁浩坐直左副承旨申獻朝坐右副承旨鄭尙愚坐直同副承旨李肇源坐注書鄭文始仕一員未差假注書具得魯仕直事變假注書曺錫中仕
정조 19년
洪義榮啓曰自明日至二十一日視事頉稟之意敢啓答曰知道
정조 19년
鄭尙愚啓曰臣晉秀卒領府事朴宗岳家致祭事進去下直之意敢啓傳曰知道
정조 19년
申獻朝啓曰判義禁洪秀輔除拜後過三日不爲出肅依定式推考警責仍卽牌招何如傳曰許遞
정조 19년
李肇源啓曰刑曹參議徐配修昨日飭敎何等截嚴而達夜催促終不承膺事體所在萬萬未安從重推考何如傳曰一欲伸廉處義似然許遞政官牌招開政擇差待下批牌招使之同參會推之坐
정조 19년
傳于李祖源曰都承旨入侍
정조 19년
洪義榮啓曰訓鍊大將李敬懋時無職名令該曹口傳付軍職何如傳曰允
정조 19년
兵曹口傳政事以李敬懋爲副司直
정조 19년
傳于洪義榮曰兵曹參判前望單子入之待下批牌招察任
정조 19년
兵曹參判前望單子入之李益運落點
정조 19년
以朴義民拿處傳旨傳于洪仁浩曰分揀
정조 19년
以兵曹軍號傳于洪義榮曰此豈終夜呼行之語乎當該堂上遞差未肅拜參判許遞前望單子入之待下批牌招入直
정조 19년
兵曹堂上前望單子入之參判李祖承參議閔昌爀落點以崔守魯爲參知
정조 19년
有政吏批判書尹蓍東進參判黃昇源進參議未差兼都承旨李祖源進以金載翼爲刑曹參議尹光普爲應敎權裕爲兵曹參判徐有隣爲判義禁李時秀爲司經筵李祉馨爲永禧殿令許默爲掌樂主簿
정조 19년
兵批判書沈煥之病參判李益運未肅拜參議閔昌爀入直進參知崔守魯病行左承旨洪義榮進以李晉秀僉知單付以李在學金魯永李益運任希存閔昌爀金啓洛尹得孚徐配修沈樂洙爲副司直
정조 19년
傳于洪仁浩曰推考房承旨入侍
정조 19년
洪仁浩啓曰刑房承旨持殺獄罪人遲晩公事結案公事入侍
정조 19년
以京畿監司徐有防狀啓領敦寧金履素驪州地下往時陪行等節一傡除之事傳于鄭尙愚曰除朝辭下去日前已遣史官傳諭而卿則雖因大臣言不爲陪行竝與各務差員而無一人若例差送有非禮待大臣之意大臣之言雖如此更爲往復雖至中路回送卽爲差送之意令廟堂分付
정조 19년
以京畿監司徐有防狀啓坡州牧首鄕刑推首校嚴棍連加嚴飭期於不日跟捕事傳于鄭尙愚曰跟捕之法緩急得當然後可以責其捉納今則譏捕四發徒惹村里而眞箇詗察反爲妨焉退限今朔晦日三退之限不能捉納則道伯該倅處分下敎之外當該討捕使等亦當別樣嚴勘而藉此村里侵漁之校卒今方發遣宣傳官考其爲弊之淺深隨現當嚴處先以此意知委事令廟當星火行會
정조 19년
李肇源以咸慶監司趙宗鉉啓本罪人鄭取善北靑府到配事判付內啓下義禁府爲旀嚴立程限火督突誦萬一一味泛泛竝與不飭之地方官難免重罪以此意令內閣嚴加關飭道臣爲良如敎
정조 19년
醫官吳仁豐書啓奉朝賀金鍾秀症症看審則神識頗醒間多酬酢寢啖安穩脈度亦勝藥則今日又以五錢重人蔘粟米飮日再煎用計料而主家以爲王人之來留鄕廬已至多日此實無於前之異數私心不勝悚惶屢請撤還連未蒙召還之命病心不能暫時自安昨伏見御醫書啓判付有供饋有弊醫官糧饌米錢令該邑備給之命以臣賤疾至煩聖念兼貽民邑之弊情地去益惶悶若將添病且伏蒙珍劑之屢頒病勢旣得向減惟願亟命撤還俾得安意調治之地千萬顒祝云而臣則仍留之意詮次啓達傳曰大臣之言旣若此醫官則間往來問病以便大臣病中之心蔘料二兩更爲輸送而名雖醫官未必論症故使之還來此後調治益加留意事仍使蔘料齎去醫官傳之
정조 19년
鄭尙愚以吏曹言啓曰新除授成均館典籍柳楦除拜後過限未肅拜依例改差何如傳曰允
정조 19년
鄭尙愚以賑恤廳言啓曰依下敎濟州狀持來人三名處各米三斗式依例分給之意敢啓傳曰知道
정조 19년
鄭尙愚以兵曹言啓曰南行部將權珏未滿十朔依前例成才間姑爲停試之意敢啓傳曰知道
정조 19년
鄭尙愚以兵曹言啓曰各廳堂下武臣正月二月朔試射依傳敎以柳葉箭各五巡試取而每朔無分者有決棍三度之命矣訓鍊院判官南弼壽兩朔無分決棍六度之意敢啓傳曰知道
정조 19년
鄭尙愚以兵曹言啓曰依下敎訓鍊都監軍士鄭戊甲初犯殺獄時囚彼隻之來告於該掌將官只決棍三度之當該北營入直敎鍊官金鼎潤卽爲捉來各別嚴棍十五度之意敢啓傳曰知道
정조 19년
洪義榮以都摠府言啓曰入直內三廳武兼禁軍及軍兵等中日習射自十四日至十七日二十日姑停之意敢啓傳曰知道
정조 19년
洪義榮以備邊司言啓曰卽見開城留守李冕膺報本司辭緣則以爲本府會付米還給取耗以爲各樣公下而元穀漸縮只餘十石趁今劃給然後齊陵厚陵祭器修補及各樣恤典可以及時擧行依前例以附近邑所在米限一千五百石卽速劃給爲辭矣本府之以會付穀上下者俱係緊重不可不趁卽區劃而畿邑所在戶曹穀簿在在不敷無以準此數劃給海西附近邑各衙門穀中以米一千石分排移劃取耗需用之意分付本府留守及海西道臣何如傳曰允
정조 19년
洪義榮以備邊司言啓曰卽見忠淸前監司李亨元狀啓則以爲道內穀物多寡不均租還不敷而每患艱乏牟還有裕而反爲民弊就今年分給條中作租收捧以便糶糴在所不已鎭川黃澗泰安平澤鎭岑丹陽溫陽靑陽稷山新昌金井等十一邑驛牟還五千六百五石區別懸錄於會案後待秋以租收捧事請令廟堂稟旨分付矣近來牟還作租之隨請輒許不無來後爲弊之慮而今此湖西十一邑驛米租數少旣患排巡之不足牟麥數多每致勒授而難捧以此換彼事甚便當數爻分排亦不過多依狀請許施何如傳曰允
정조 19년
洪義榮以備邊司言啓曰頃因江原監司李勉兢狀啓給代之資講得可行無弊之方更爲論理狀聞之意覆奏行會矣卽見該道臣狀啓則以爲甲戌改詳定後常賑穀五萬石移作備局句管盡分取耗年例給代矣屢經歉荒一年耗條不能當加下之數目今所餘不過一千二百餘石昨年詳定不足之代不可不及今變通而京司句管各衙門穀在在零星所謂有裕不過帖別備而前有所仰請旣自備局已爲防啓則今不敢更爲擧論而第此給代係是時急不可已之事從他區劃實無其路本道還糶逐年元分後耗條會錄多爲五六千石少不下三四千石就此耗條中量宜給代則實爲公私俱便之道第其詳定用下加減無常加分多寡歲各不同給代之時如果有餘依前會錄或不足則以他衙門耗條有裕中除出充給事更請令廟堂稟旨分付矣蓋此用下給代誠爲時急而帖別備耗條以盡分之違法添還之爲弊不得許施更令從他講究狀聞矣今以本道還穀加分耗條中量宜取用爲請用下則多至一萬二三千兩耗條則少或三四千石若如狀聞中論列則當年不足必當夥然他衙門耗條有裕處果能有除出充給者乎此甚可慮然道臣旣以此屢次陳聞給代又是不可已者今姑依狀請許施其區劃用下之方詳細成節目報于本司具由狀聞之意分付何如傳曰允
정조 19년
鄭尙愚以訓鍊都監言啓曰今五月二十日景慕宮齋宿時因兵曹節目金虎門軍三十五名廣智營軍二十五名西營軍二十五名北營標下軍二十名各其將官領赴禁衛營都領陣二十一日則領赴御營廳都領陣還宮後各還直所而竝待標信擧行之意敢啓傳曰知道